
Εκτέλεση Κρατικού Προϋπολογισμού 5-μήνου Ιανουαρίου - Μαΐου 2014

Σύμφωνα με τα προσωρινά στοιχεία εκτέλεσης του κρατικού προϋπολογισμού, σε τροποποιημένη ταμειακή βάση, για το 5-μηνο  Ιανουαρίου – Μαΐου 2014, παρουσιάζεται έλλειμμα στο ισοζύγιο του κρατικού προϋπολογισμού ύψους 1.985 εκατ. ευρώ έναντι ελλείμματος 3.843 εκατ. ευρώ το αντίστοιχο διάστημα του 2013 και επικαιροποιημένου στόχου για έλλειμμα 2.559 εκατ. ευρώ. Το πρωτογενές αποτέλεσμα διαμορφώθηκε σε πλεόνασμα ύψους 711 εκατ. ευρώ, έναντι πρωτογενούς ελλείμματος 970 εκατ. ευρώ για την ίδια περίοδο το 2013 και στόχου για πρωτογενές πλεόνασμα 208 εκατ. ευρώ.

Το ύψος των καθαρών εσόδων του κρατικού προϋπολογισμού ανήλθε σε 19.605 εκατ. ευρώ παρουσιάζοντας αύξηση κατά 45 εκατ. ευρώ ή 0,2 %  έναντι του επικαιροποιημένου μηνιαίου στόχου.
Τα καθαρά έσοδα του τακτικού προϋπολογισμού ανήλθαν σε 17.305 εκατ. ευρώ, αυξημένα κατά 62 εκατ. ευρώ ή 0,4 % υψηλότερα έναντι του επικαιροποιημένου στόχου.

Το σύνολο των φορολογικών εσόδων διαμορφώθηκε σε 16.174  εκατ. ευρώ, 254 εκατ. ευρώ ή 1,6 % περισσότερα έναντι του επικαιροποιημένου στόχου.

Οι επιστροφές εσόδων ανήλθαν σε 1.269 εκατ. ευρώ, σημειώνοντας  αύξηση κατά 85 εκατ. ευρώ έναντι του επικαιροποιημένου στόχου (1.184 εκατ. ευρώ). 

Τα έσοδα του ΠΔΕ ανήλθαν σε 2.300 εκατ. ευρώ, μειωμένα κατά 16 εκατ. ευρώ έναντι του επικαιροποιημένου στόχου.

Οι δαπάνες του κρατικού προϋπολογισμού ανήλθαν στα 21.591 εκατ. ευρώ και παρουσιάζονται μειωμένες κατά 529 εκατ. ευρώ έναντι του επικαιροποιημένου στόχου (22.119 εκατ. ευρώ).

Ειδικότερα, οι δαπάνες του τακτικού προϋπολογισμού ανήλθαν σε 19.810    εκατ. ευρώ και είναι μειωμένες έναντι του επικαιροποιημένου στόχου κατά 641 εκατ. ευρώ, κυρίως λόγω της μείωσης των πρωτογενών δαπανών κατά 459 εκατ. ευρώ έναντι του επικαιροποιημένου στόχου (17.103 εκατ. ευρώ).

Οι δαπάνες του τακτικού προϋπολογισμού παρουσιάζονται μειωμένες σε σχέση με την αντίστοιχη περίοδο του 2013 κατά 2.057 εκατ. ευρώ ή σε ποσοστό 9,4%. Η μείωση αυτή οφείλεται κυρίως στη μείωση του συνόλου  των πρωτογενών δαπανών κατά 1.528 εκατ. ευρώ ή ποσοστό 8,4% σε σχέση με την αντίστοιχη περίοδο του 2013, παρά το γεγονός ότι διατέθηκαν αυξημένες δαπάνες συνολικού ύψους 210 εκατ. Ευρώ περίπου εκ των οποίων 169 εκατ. Ευρώ για τη διάθεση κοινωνικού μερίσματος και 42 εκατ. Ευρώ για τη χορήγηση του επιδόματος θέρμανσης.

Οι δαπάνες του Προϋπολογισμού Δημοσίων Επενδύσεων (ΠΔΕ) διαμορφώθηκαν σε 1.780 εκατ. ευρώ, αυξημένες κατά 113 εκατ. ευρώ έναντι του στόχου (1.668 εκατ. ευρώ) και κατά 639 εκατ. ευρώ σε σχέση με την αντίστοιχη περσινή περίοδο.

